Inwoners verontrief oor koperdiefstal - Technology - Windhoek Express
Wednesday, May 27th, 2020 02:00:11
In hierdie argief foto het die stadspoolisie 'n bondel vermoedelik gesteelde koperdraad in 'n rivierloop in Windhoek se suidelike nywerheidsgebied gevind. Foto Nampa
Inwoners van Cimbebasia is moedeloos ná koperkabeldiewe weer verlede week toegeslaan het en internetgebruikers sedertien sonder hierdie diens gelaat is.
"Behalwe dat ek nie toegang het tot die internet om my banksake aanlyn te doen nie, is dit 'n ligte ongerief," sê Jose Quintal, 'n inwoner van dié buurt. Vir besighede in hierdie area kan dit egter meer ernstige probleme tot gevolg hê.
Telecom Namibia het vroeër hierdie week hul misnoeë uitgespreek oor die verhoogde aantal koperkabeldiefstalle in die hoofstad. Volgens Oiva Angula, hoof van korporatiewe kommunikasie en skakelbeampte by Telecom, is 'n 1000-paar koperkabels verlede Vrydag in Cimbebasia gesteel.
Die diewe het glo toegang deur twee mangatte gekry ná die slotte daarvan gebreek is. Tussen 500 en 800 besigheids- en residensiële kliënte is deur die diefstal geraak.
Volgens Angula het die herstelproses reeds begin en sou dienste geleidelik in die loop van hierdie week weer in werking wees.
Quintal is egter nie oortuig dat die groot taak op hande binne 'n week herstel sal word nie. "Dit is 'n enorme taak om binne 'n week af te handel," is hy van mening.
Telecom moet volgens Quintal, wanneer geld en tyd dit toelaat, dit oorweeg om koperkabels met veseloptiese kabels te vervang.
Intussen sê Telecom Namibia hy doen alles in sy vermoë om kabeldiefstal te bekamp. "Ons doen 'n beroep op alle inwoners om enige verdagte aktiwiteit aan te meld," sê Angula.